L’Eliana recull 158 Tones de matèria orgànica i es marca un nou repte per a 2025
29 de maig de 2025

La campanya de recollida selectiva de residus orgànics continua sumant èxits gràcies a la col·laboració ciutadana

Des de la posada en marxa del servei de recollida separada de residus orgànics el passat mes de setembre de 2024, l’Eliana ha aconseguit arreplegar un total de 158 tones de matèria orgànica. Aquest èxit inicial reflecteix el compromís creixent de la ciutadania amb la sostenibilitat i el reciclatge.

Aquesta nova línia de gestió de residus ha permés separar elements com restes de fruita i verdura, closques d’ou, restes de carn i peix, plantes seques, pòsits de cafè i infusions, i fins i tot tovallons de paper usats, donant-los una segona vida a través del contenidor marró.

Ara, el municipi es marca un nou repte per a 2025: augmentar en 136 tones més la quantitat de residus orgànics recollits selectivament.

“El nostre objectiu és reduir el màxim possible els residus al contenidor gris, on quasi la meitat del que llencem encara és matèria orgànica perfectament reciclable,” assenyala l'alcalde Salva Torrent.

La iniciativa convida tota la població a sumar-se a l'esforç col·lectiu amb un missatge clar: 'Separa l’orgànic. Recicla al marró. Eixim guanyant.'

Les persones interessades poden recollir la targeta per a la recollida orgànica a l’oficina del servei, situada al carrer General Pastor, 17, baix.

Per a més informació: residus.leliana.es o telèfon gratuït 900 100 310.